টাইগার মেমনের সম্পত্তি পাচ্ছে কেন্দ্রীয় সরকার

ওয়েব ডেস্ক: ১৯৯৩ সালের মুম্বই ধারাবাহিক বিস্ফোরণে অভিযুক্ত টাইগার মেমনের (Tiger Memon) বিপুল সম্পত্তি কেন্দ্রীয় সরকারকে (Government of India) হস্তান্তর করতে হবে, এই মর্মে নির্দেশ দিল টাডা আদালত (Tada Court)। ওই ধারাবাহিক বিস্ফোরণের জন্য আরডিএক্স, গ্রেনেড সহ অন্যান্য বিপুল আগ্নেয়াস্ত্র আমদানির দায়ে অভিযুক্ত টাইগার। তিন দশকেরও বেশি সময় আগের সেই ঘটনার জেরে মৃত্যু হয়েছিল ২৫৭ জনের। আহত হয়েছিলেন ৭০০ জনেরও বেশি।

টাইগার ও তার ঘনিষ্ট আত্মীয়দের ১৪টি সম্পত্তি এতদিন মুম্বইয়ের (Mumbai) বিশেষ টাডা আদালতের নির্দেশে বাজেয়াপ্ত হয়ে পড়ে ছিল। তার মধ্যে রয়েছে অত্যন্ত বিলাসবহুল বাড়ি ছাড়াও বাণিজ্যিক এবং ফাঁকা জমি রয়েছে। এই সব স্থাবর সম্পত্তির ঠিকানা মুম্বইয়ের বিভিন্ন গুরুত্বপূর্ণ জায়গায়।

আরও পড়ুন: প্রধানমন্ত্রীর ব্যক্তিগত সচিব পদে এই মহিলা অফিসার

টেররিস্ট এন্ড ডিজরাপটিভ অ্যাক্টিভিটিস আইন অনুযায়ী গঠিত আদালত স্মাগলার্স অ্যান্ড ফরেন এক্সচেঞ্জ ম্যানিপুলেটার্স (ফরফিটার অফ প্রপার্টি) আইন অনুযায়ী সম্পত্তিগুলি ১৯৯৪ সালে হাতে নিয়েছিল। মেমন পরিবারের তরফে বারংবার এই পদক্ষেপ আদালতে চ্যালেঞ্জ করা হয়। কিন্তু ওই পরিবারের বিরুদ্ধে অস্ত্র আমদানি সহ সন্ত্রাসবাদ পরিচালনার অভিযোগ মান্যতা পাওয়ায় আবেদনগুলি খারিজ হয়। এবার সেইসব সম্পত্তি সরকারের হাতে তুলে দেওয়া হল।